钦定古今图书集成/明伦汇编/官常典/第700卷 > 《王商论》前人
## 钦定古今图书集成/明伦汇编/官常典/第700卷 > 《王商论》前人

王商言水不至，非以见智也，非以伤凤也，将欲忠主
安民，事不得已，而凤以为慨恨。冯婕妤之当熊，非欲
见勇也，非欲求媚也，非以高左右也，恻怛于心，将以
救上，而傅昭仪以为隙，皆至于死，真可痛乎！夫独智
不容于世，独行不畜于时，是以昔人所以自退也，虽
退犹不得自免，是以离世深藏。以天之高而不敢举
首，以地之厚，而不敢投足。《诗》云：“谓天盖高，不敢不跼。
谓地盖厚，不敢不蹐。”哀今之人，胡为虺蜴？本不敢立
于人间，况敢立于朝乎？自守犹不免患，况敢守于时
乎？无过犹见诬枉，而况敢有罪乎？闭口而获诽谤，而
况敢直言乎？虽隐身深藏，犹不得免。是以甯武子佯
愚，接舆为狂，困之至也。人无狂愚之虑者，则不得自
安于世。是以屈原怨而自沉，鲍焦愤而矫死，悲之甚
也。虽死犹惧形骸之不深，魂神之不远，故徐衍负石
入海，申屠狄蹈瓮之河，痛之极也。悲夫！以六合之大，
匹夫之微，而一身无所容焉，岂不哀哉！是以古人畏
患苟免，以计安身，挠直为曲，斲方为圆，秽素丝之洁，
推亮直之心。是以羊《舌职》受盗于王室，蘧伯玉可卷
而怀之，以死易生，以存易亡，难乎哉？